Nariadenie Komisie (ES) č. 3115/94
z 20. decembra 1994,
ktorým sa menia a dopĺňajú prílohy I a II nariadenia Rady (EHS) č. 2658/87 o tarifnej a štatistickej nomenklatúre a Spoločnom colnom sadzobníku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a Spoločnom colnom sadzobníku [1], najmä na jeho články 9 a 12,
keďže nariadenie (EHS) č. 2658/87 ustanovilo tovarovú nomenklatúru, ďalej len "kombinovaná nomenklatúra", aby súčasne spĺňala požiadavky Spoločného colného sadzobníka, ako aj štatistiky zahraničného obchodu spoločenstva;
keďže je potrebné zmeniť a doplniť kombinovanú nomenklatúru s cieľom zohľadniť:
- zmeny v požiadavkách týkajúcich sa štatistiky alebo obchodnej politiky, najmä podľa rozhodnutia Rady, ktoré súčasne uvádza do účinnosti akty realizujúce výsledky Uruguajského kola multilaterálnych obchodných rokovaní [2] a podľa nariadenia Rady týkajúceho sa niektorých opatrení vyplývajúcich zo záverov rokovaní podľa článku XXIV:6 a iné opatrenia potrebné na účely zjednodušenia [3],
- potrebu usporiadať texty alebo opraviť chyby v nich;
keďže článok 12 nariadenia (EHS) č. 2658/87 ustanovuje, že Komisia každý rok prijme vo forme nariadenia, s uvedením do účinnosti od 1. januára nasledujúceho roka, úplnú verziu kombinovanej nomenklatúry so zodpovedajúcimi autonómnymi a zmluvnými colnými sadzbami Spoločného colného sadzobníka ako výsledok opatrení prijatých Radou alebo Komisiou [4];
keďže je potrebné aktualizovať zoznam v prílohe II k nariadeniu (EHS) č. 2658/87 týkajúci sa konkrétnych opatrení spoločenstva uvedených v článku 2 uvedeného nariadenia s cieľom zohľadniť vývoj opatrení spoločenstva, ktoré nepriaznivo ovplyvňujú TARIC;
keďže opatrenia ustanovené týmto nariadením sú v súlade so stanoviskom Sekcie tarifnej a štatistickej nomenklatúry Výboru pre Colný kódex,
PRIJALA TOTO NARIADENIE:
Článok 1
Prílohy I a II k nariadeniu (EHS) č. 2658/87 sa nahradia prílohami k tomuto nariadeniu.
Článok 2
Autonómne a zmluvné colné sadzby uvedené v prílohe I, časť 3, oddiel I, príloha 2 sa nahradia príslušnými colnými sadzbami uvedenými v prílohe I, časť 2 (súpis colných sadzieb) odo dňa rozhodnutia Rady v rámci uplatnenia dohôd uzavretých počas Uruguajského kola multilaterálnych obchodných rokovaní.
Článok 3
Toto nariadenie nadobúda účinnosť 1. januára 1995.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. decembra 1994